In nomine sancte et individue Trinitatis. Salubrem ac necessarium morem posteris suis dereliquit antiquitas ut res dignas memoria litterarum monumentis insererent, quattinus has notitiæ futurorum nec ventus oblivionis valeret eripere nec infidelitatis ambiguitas in dubium faceret devenire. Unde nos ecclesie Eduensis canonici placitum quod ad nostram et ad nostrorum posterorum requiem cum multo nostro labore peregimus, presentis carte descriptione noticie eorum qui post nos futuri sunt transmittimus, ut si quispiam aliquid eorum que per eadem placita determinata sunt avaritie rapacitate rerum usurpare tentaverit, carte istius testimonio protinus a sue importunitatis insolentia refrenetur. Sit igitur notum omnibus presentibus et futuris quod terra sancti Nazarii, Eduensis ecclesiæ patronique, in vicinio Malliacensis castri habetur per infestationem dominorum ejusdem castri et ministralium eorumdem vehementi et intolerabili gravamine premebatur. Sed cum eedem violentiæ tempore Loffredi maxime crevissent, ad domnum Hugonem ducem Burgundiæ querimoniam detulimus, a quo Loffredus idem ad placitum evocatus, post multam verborum conversationem, tandem juravit una eum uxore sua et filiis suis Hugone et Fulgone per manum prefati ducis quod, ab ea die qua jurabat, in posterum terram sancti Nazarii et homines utriusque sexus quos eatenus calumniabatur, ab omni exactione liberos et quitos dimitteret et omnes in dominicaturas canonicorum quasi in eadem terra habent, et hoc sacramentum tam de his quam et de aliis que sequuntur fert, presentibus Siguino decano, Walterio archidiacono, Stephano cantore et Anserico preposito et in eorum persona toti ecclesiæ Eduensi. Retinuit autem sibi in viro ac femina mansum tenente tres eminas Divionenses de avena et XVIIII nummos et panes III et capones III; de his etiam qui mansum dimidium et quartarium tenerent, tantumdem haberit quantum et de integro manso. Si autem minus quarterio quispiam tenet ad servitium, inde debet eminam Divionensem de avena I, et nummos VI, panem I, caponem I. Sacramentum autem istud factum est de his quæ ipse tenebat cum uxore et filiis suis et de his quæ tenebant prepositi et ministrales et servientes eorum. De aliis casatis suis nihil finivit nisi hoc tantum quod de casamentis eorum nullam warantiam se eis portaturum promisit. Hoc idem, eo jubente, juraverunt ministrales sui, scilicet Hugo prepositus et Durannus buticularius, et in hoc sacramento habetur quod quando ministrales morierentur et mutarentur, qui succedent jurabunt quod isti juraverunt. Juravit etiam quod in terra hac et in hominibus eam incolentibus, ultra V solidos scienter non accipiet nec ipse, nec precipiente eo, alius: et si hoc ignoranter fecisset, postquam a nobis super hoc et a nostro misso eventum fuerit, infra dies XIIII, et illos solidos V et quidquid superfuerit pro capitale redderet. Sin alias infra dies XL, reddet eisdem pro capitale et per legem competentem. Concedit etiam quod homines suos qui [in] terra sancti Nazarii manebant usque ad primum Pasca faciet demigrare. Si autem de hoc placito, quod absit, exiret, dedit nobis obsides de quingentis solidis: Humbertum de Lixeio pro C; Odilonem fratrem ejus pro C; Willermum de Trinaut pro C; Odonem Chaterium pro C; Ultricum de Renevis pro C, et ipsi fecerunt se obsides per fidem suam.....